
Referat de aprobare
Obiect: emiterea de către Ministerul Mediului, Apelor și Pădurilor a unui ordin pentru restrângerea perioadei legale de vânătoare pentru specia turturică (Streptopelia turtur) în anul 2026
Potrivit prevederilor art. 1 și 2 din Directiva 2009/147/CE privind conservarea păsărilor sălbatice, pentru toate speciile de păsări ce se regăsesc în stare sălbatică pe teritoriul european,  statele membre iau măsurile necesare pentru a menține populația acestora la un nivel care să îndeplinească condițiile ecologice, științifice și culturale, ținând seama în același timp de condițiile economice și de recreere.

Potrivit prevederilor Anexei nr. 1 pct. B Păsări - poziția nr. 40 din Legea nr. 171 din 8 iunie 2022 pentru modificarea Legii vânătorii și a protecției fondului cinegetic nr. 407/2006, specia turturică se poate recolta în perioada 15 august – 30 septembrie, într-un număr de 20 exemplare /zi/vânător.
Cu ocazia ședinței EU Task Force on the Recovery of Birds  (din cadrul ”NADEG” –Sub-Expert Group on the Birds and Habitats Directives - subgrupul experților pentru Directiva Habitate și Directiva Păsări) ce s-a desfășurat în 18 mai 2026, s-a transmis statelor membre documentația intitulată Ediția anuală 2026 – Scenarii de gestionare și recomandări tehnice AHMM pentru turturica europeană (Turtle Dove), în care se recomandă statelor membre ale UE stabilirea de cote ”0” la specia turturică în anul 2026. Această recomandare a fost luată de către grupul de experți contractați de CE motivat de situația deosebită în care se află populația de turturică pe culoarul de migrațiune central – estic.

Potrivit prevederilor art. 26 alin. (2) din Legea vânătorii și a protecției fondului cinegetic nr. 407/2006, cu modificările și completările ulterioare, ”În situații de excepție, motivate de menținerea biodiversității faunei sălbatice și de păstrarea echilibrului ecologic, administratorul, la propunerea autorității publice centrale care răspunde de protecția mediului și autorității naționale sanitare veterinare și pentru siguranța alimentelor, aprobă prin ordin restrângerea sau extinderea perioadei de vânătoare la unele specii de interes cinegetic.
Astfel, pentru punerea în aplicarea a recomandării formulate de CE în raport cu prevederile art. 5 și 7 alin. (1) din Directiva Păsări este necesar ca, în temeiul prevederilor art. 6 alin. (1) lit. g), art. 6 alin. (4) și 26 alin. (2) din Legea nr. 407/2006, cu modificările și completările ulterioare, Ministerul Mediului, Apelor și Pădurilor, în calitate de autoritate publică centrală care răspunde de vânătoare, să emită un ordin prin care să se restrângă perioada de vânătoare la specia turturică, astfel încât, în cursul anului 2026, să nu se recolteze exemplare din această specie.
Având în vedere cele prezentate, motivat de faptul că până la această dată nu a fost redactată și transmisă statelor membre forma finală a Minutei întâlnirii din 18 mai 2026, prin care în mod sigur  s-a propus ca măsură / recomandare nerecoltare exemplarelor de turturică în anul 2026 pe culoarul de migrare central-estic, vă rugăm să fiți de acord cu proiectul de Ordin al ministrului mediului, apelor și pădurilor pentru restrângerea perioadei legale de vânătoare pentru specia turturică (Streptopelia turtur) în anul 2026, prezentat anexat.

